Badu orai bizpahiru aste azkarki aipu direla "horiz jauntzi" delako horiek. Mugimendu gaitza, kasik tipustapez sortu eta hedatu dena. Nahiz aspaldian sendi zen bazela hor gaindi arrangura frango eta azkenean jendea kexatzen ahal zela. Lehen ere izan dira holako mugimendu batzu, bazterrak inarrosi zituztenak. Neke da haatik, biziki neke, konparaketa xuxen baten egitea, lehen eta orai giroa ez berdina izanki bixtan da, aldarrikapenak ez baitziren ere berdin egiten, eta azkenean jazartzen zirenak itsuski zigortuak izaiten baitziren... Erregeak edo(eta) hunen ondoko jaun handiek ikaragarriko larderia erakutsiz. Horiz jauntzi horiekin etzen bortizkeria handirik izanen artean ez balire sartu, bereziki Parisen, bazter guziak xehatu nahi dituzten batzu, besteak bezala bezti eta ez beste horien artean aise berexten ahal... Dena den, kondatu behar-eta lehengo mugi menduak nolakoak izaiten ahal ziren, behako bat emanen diotegu denboran "jakeskeriak" deitu dituzteneri, gehien-gehienik 1358- an, Erdi-Aroan beraz, piztu zen "Jakeskeria handiari", frantsesez "Grande Jacquerie".